**Predkladacia správa**

Návrh nariadenia vlády Slovenskej republiky, ktorým sa ustanovuje výška povinného príspevku a povinnej platby a podrobnosti o spôsobe výberu a platenia povinného príspevku a povinnej platby na účetNárodného jadrového fondu predkladá Ministerstvo hospodárstva SR na základe splnomocňovacieho ustanovenia § 10 ods. 4 zákona č. 308/2018 Z. z. o Národnom jadrovom fonde a o zmene a doplnení zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov (ďalej len „zákon o jadrovom fonde“).

V § 10 zákona o jadrovom fonde sú ustanovené zdroje jadrového fondu, pričom podľa § 10 ods. 1 písm. a) zákona sú zdrojmi jadrového fondu finančné prostriedky uhrádzané ako príspevky od držiteľov povolenia na prevádzku jadrových zariadení, ktoré vyrábajú elektrinu (ďalej len „povinné príspevky“) a podľa § 10 ods. 1 písm. b) zákona sú zdrojmi jadrového fondu finančné prostriedky uhrádzané ako platby od držiteľov povolenia na prevádzku jadrových zariadení iných ako jadrové zariadenia na výrobu elektriny (ďalej len „povinné platby“).

Podľa § 10 ods. 2 zákona o jadrovom fonde je držiteľ povolenia na prevádzku jadrového zariadenia, ktoré vyrába elektrinu, povinný zaplatiť povinné príspevky na účet jadrového fondu dňom nadobudnutia právoplatnosti povolenia na prevádzku jadrového zariadenia na výrobu elektriny, pričom  povinnosť zaniká dňom odstavenia jadrového zariadenia z dôvodu ukončenia jeho prevádzky na účel vyraďovania. Podrobnosti o výške a spôsobe výberu a platenia povinného príspevku na účet jadrového fondu ustanoví vláda SR nariadením.

Podľa § 10 ods. 3 zákona o jadrovom fonde je držiteľ povolenia na prevádzku jadrového zariadenia iného ako jadrové zariadenie, ktoré vyrába elektrinu, povinný zaplatiť povinné platby na účet jadrového fondu dňom nadobudnutia právoplatnosti povolenia na prevádzku jadrového zariadenia iného ako jadrové zariadenie na výrobu elektriny, pričom povinnosť zaniká dňom odstavenia jadrového zariadenia iného ako na výrobu elektriny z dôvodu ukončenia jeho prevádzky na účel vyraďovania. Podrobnosti o výške a spôsobe výberu a platenia povinnej platby na účet jadrového fondu ustanoví vláda SR nariadením.

Účelom návrhu nariadenia vlády SR je ustanoviť výšku povinného príspevku a povinnej platby a podrobnosti o spôsobe výberu a platenia povinného príspevku a povinnej platby na účet jadrového fondu za kalendárny rok.

Výšku povinných príspevkov a povinných platieb navrhuje rada správcov v spolupráci s prevádzkovateľmi jadrových zariadení podľa medzinárodne aplikovateľných pravidiel, na základe údajov od prevádzkovateľov, ekonomických analýz a v súlade s vnútroštátnou politikou a vnútroštátnym programom. Konečný návrh výšky povinných príspevkov a povinných platieb predkladá Národný jadrový fond Ministerstvu hospodárstva SR, ktoré ho po prerokovaní predloží vláde SR na schválenie. Samotné výšky jednotlivých príspevkov a platieb určí vláda SR svojím nariadením. Výška povinných príspevkov a povinných platieb  je vypočítaná na základe očakávaných budúcich nákladov na vyraďovanie jadrového zariadenia, skladovanie vyhoretého jadrového paliva a nákladov na hlbinné úložisko a obdobia prevádzky daného jadrového zariadenia. Povinnosť hradiť povinné príspevky a povinné platby na účet jadrového fondu zanikne dňom odstavenia príslušného zariadenia na účely jeho vyraďovania.

Predložený návrh nariadenia vlády SR má pozitívny aj negatívny vplyv na rozpočet verejnej správy a negatívny vplyv na podnikateľské prostredie. Návrh nariadenia vlády SR nemá vplyv na životné prostredie a informatizáciu spoločnosti, nemá sociálne vplyvy, ani vplyvy na služby verejnej správy pre občana.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Na rokovanie Legislatívnej rady vlády SR sa predkladá bez rozporov.

Návrh nariadenia nie je predmetom vnútrokomunitárneho pripomienkového konania.

Dátum nadobudnutia účinnosti nariadenia vlády SR sa ustanovuje na 1. februára 2019.